**Preken, 8. søndag i treenighet**

Havstein kirke 26. juli 2020

Prest Silje Kristin Meisal

*Det skrevet i evangeliet etter Matteus:*

***19****Dere skal ikke samle skatter på jorden, hvor møll og mark ødelegger, og hvor tyver bryter inn og stjeler.****20****Men dere skal samle skatter i himmelen, der verken møll eller mark ødelegger og tyver ikke bryter inn og stjeler.****21****For der skatten din er, vil også hjertet ditt være.****22****Øyet er kroppens lampe. Om øyet ditt er klart, er det fordi kroppen er fylt av lys.****23****Men om øyet ditt er sykt, er det fordi kroppen er fylt av mørke. Er nå lyset i deg mørke, hvor dypt blir ikke da mørket!****24****Ingen kan tjene to herrer. Han vil hate den ene og elske den andre, eller holde seg til den ene og forakte den andre. Dere kan ikke tjene både Gud og Mammon.*

”Penga eller livet” – sa vi da vi var barn, og lekte røvere eller tyver.

Dere kan ikke tjene både Gud og Mammon, sa Jesus.

------

Mammon er et arameisk ord som betyr ”eiendom”. Ordet knyttes også til penger, rikdom og jordisk gods.

Mammon er havesykens avgud.

-------

Jeg trodde lenge at pappa at hadde «havesyke», trodde det nok helt til et stykke opp i tenårene. For han er så utrolig opptatt av hagen. Han har sikkert 10 sorter epletrær, 5 sorter pærer og 12 sorter med plommer. Han går og pollinierer når det ikke er bier nok om våren, og har gjerdet møysommelig inn, så ikke rådyrene skal komme til. Han bruker timesvis der. Dagesvis. Har en krakk der, og et lite skap med noen kjeks og en kanne vann, så han skal slippe å gå opp til huset om han blir småsulten eller tørst.

Han støtter opp grener, og sjekker om trærne puster godt nok.

-------

Jeg hadde nemlig hørt om havesyke. Det hadde pappa garantert. Som andre kan bli avhengig av trening, fryktelig opptatt av fugler, av frimerker eller av veteranbiler.

Men etter hvert forstod at jeg det var nettopp havesyke han IKKE hadde.

For da jeg spurte om hvorfor han brukte så mye tid på hagen, så sa han bare: fordi det gir meg så mye glede, trærne er mine skatter. Han gav tilogmed bort DVD-spiller sin til fetteren min, slik at den ikke skulle stjele tid fra havetiden.

Hans hage bærer god frukt, for han bruker så mye tid, og kjærlighet der. Hver frukt er en skatt.

-------

Samle dere ikke skatter på jorden sier Jesus. Og med historien om israelsfolket som danser rundt gullkalven, så er det kanskje mange av oss som føler oss truffet. Lidende av havesyke.

Men hva betyr det egentlig?

Er det pengene, eller livet? Må man velge? Hvis man velger velstand, komfort, å eie jordlig gods, velger man da bort det som egentlig er livet?

Dette kan være en slik svart-hvitt-tekst, den har iallefall blitt brukt slik. Til å skape skille, mellom det som er godt, og det som er vondt. At alt jordlig drar oss bort fra det som virkelig betyr noe. Å ha blikket mot himmelen, mot Gud, det som er godt, og det er riktig.

En tekst som har fått mennesker til å tenke at de ikke kan elske det jordlige.

Som prest kan jeg falle for fristelsen å oppfordre meg selv og oss alle til det, til å ikke samle skatter på jorden. For jeg tror det, at blikket kan bli mindre klart av det. Mindre lyst. Kan dra oss bort fra det som er viktig, det som egentlig ligger nærmest hjertet vårt.

Men så kan jeg også få lyst til å si det motsatte. Å prise det vakre i ting. At å eie, kan gi lykke. Samle seg skatter. Ha nok, og kanskje litt til. Ønske seg noe, og så få det. Fordi vi fortjener det. Fordi det gir en ro og ha de tingene man trenger for å ikke være bekymret for morgendagen.

Så finnes det ikke en enkel sannhet om dette, som om noe annet.

Og jeg tror ikke Jesus forsøker å ta fra oss gleden, men å ta vare på den.

For kanskje er det slik at vi nok må velge. Hva gir størst glede, mest langvarig og evig lys. Gud, eller mammon? Pengene eller livet ?

I teksten står det også om lys og mørke. Og om at kroppen vår fylles, av lys og av mørke.

For noen år siden, da jeg ble døpt, og fremdeles da jeg ble prest, så lød det noen ord ved dåpen, som vi ikke lenger sier.

Om barna sa man: ”de er født med menneskeslektens synd og skyld, men i dåpen blir de Guds barn.” Det er har knytt seg i mange mager og hjerter når disse ordene har blitt sagt.

Men jeg bruker dem fremdeles i dåpssamtalen. Fordi de sier noe sant om menneskelivet. Om dette med lys og mørke. Og om håpet.

For det er ubønnhærlig slik at å leve i verden, også er møte det som er mørkt. Å stå overfor mørket, kjenne det trenge inn i en selv. Vi trår feil, trår inn i det som er mørkt noenganger. Velger det tilogmed. Til skade for oss selv og for andre.

Men vi lever også i lyset: kjærligheten. Det gode. Det omfavner oss også, bærer oss, og vi kan bære hverandre. Vi tar også gode valg, er gode mennesker.

Og vi lever i håpet, og i nåden, i at vi er Guds barn, at vi hører til, hører hjemme, at vi igjen og igjen blir tilgitt og sett på med nådige øyne.

----------

Havesyke, det må jo være når man har så mye at man blir syk av det. At evnen til å dele tar skade, når man ikke klarer å hvile i gleden, finne den, men stadig streber etter mer. For slike skatter kan man ikke samle på i himmelen.

Pengene eller livet?

På en måte: ja, takk begge deler.

På en annen måte: vi utfordres kraftig til å rydde i våre prioriteringer.

For mange ting kompliserer livet, for mange herrer å tjene gjør det vanskelig.

For der er din skatt er, der vil også ditt hjerte være, og det som er i ditt hjerte, er det som lyser i dine øyne. Og det som er i dine øyne, det er det din neste ser.

Elske også denne verden, som en hage, for også her vokster det frukter.

Slik enkel havesyke er av det gode. Det er en skatt.

**Velsignet være**

**de enkle ting,**

**de trofaste ting**

**som er stillferdig**

**hos oss i dagene**

**og fyller dem med en duft**

**som av hvitskurt tre.**

**God redskap i hendene,**

**grovt brød når du er sulten,**

**et ly mot uvær, noen**

**som venter på deg**

**og hører at det er du**

**som trår i ganggulvet...**

**Det er i lognene**

**der vatnet flyter ugrumset stille,**

**elva speiler fuglene og himmelen.**

**Hans Børli**